钦定古今图书集成/理学汇编/文学典/第145卷 > 《徐师曾文体明辩》 > 《恭跋御制敕文下方》前人
## 钦定古今图书集成/理学汇编/文学典/第145卷 > 《徐师曾文体明辩》 > 《恭跋御制敕文下方》前人

“皇帝临御之七载，益弘敷教治，优老礼贤，孳孳如弗
及时。则有若翰林学士承旨臣同，春秋七十，犹以文
学在侍从思论之列，其意以为幸逢有道之君，何忍
去之！”休致之请，久而不敢发。上见同皓首苍颜，与白
面少年旅进旅退于班行之中，恻然怜之。八月甲辰，
特降致仕之命，续社期年，且官其一子。鲁召同入赐
坐，从容慰劳之。夜漏下十刻，始敕内官扶掖而还。乙
巳，上亲制文一篇以赐。同仰瞻天藻之华，无任欣跃。
既奉表诣殿庭称谢，又以副墨勒诸贞珉，昭示悠久。
臣濂闻之，“君臣遇合，自古为难。非道之符契，情之感
孚，鲜有善始而善终者。今同年虽耄耋，拳拳恋阙之
心，皎如出日，忠款自将，不替往初。”上悯其衰暮，不欲
烦之以事，令优游田里，以终天年，恩数便蕃，视昔有
加。上下之间，可谓两尽其道。猗欤盛哉！昔宋孙宣公
奭自翰林侍讲学士乞致其事，仁宗尝赐诗一首，词
臣尚载之简册，至今以为美谈。矧我皇上，睿思天成，
神文炳焕，其功侔造化，经纬图书，足以昭明政体，用
风厉四方。《诗》云乎哉！是将传之亿万斯年，永永无斁。
而同之名氏，在奎璧光芒之中，亦因是不朽，诚千载
之一逢也。《传》曰：“王言如丝，其出如纶。”天下之士闻之，
有不鼓舞而淬砺者乎？臣职在国史，谨已备载日历，
复因同之，请恭书于下方云。是月癸丑，翰林侍讲学
士、知制诰、同修国史、兼太子赞善大夫、臣金华宋濂
恭跋。